《双清阁咏雪》
宋代·黄伯固

箕伯宵声怒，髽童早语咍。
飞花先腊白，和气觉春回。
暗动云都簇，先凭雨作媒。
有情皆噤惨，无物不低催。
阔洒吞平野，斜飞透隙埃。
朦胧山下路，孤绝水边桅。
厚载危倾压，阴机巧剪裁。
溪流连底沥，蒙岭彻尖堆。
妒舞时飘袖，催诗胜遣材。
高将凌玉阕，清可并瑶台。
密密疑霏屑，纷纷认落梅。
诹龟古{左禾上皿下能}稏，宿鹭斂毰毸。
冻案呵吟笔，高楼殢酒杯。
市衢停辙迹，香篆冷炉灰。
试问麻衣咏，何如柳絮才。
一时聊纪事，著句郢难陪。

作者简介：黄伯固（生卒不详），字德常，宋朝将乐县人，宋绍四年(1193年)中进士。他对经史的研究较深，学识广博且颇有主见。